S-30/2017

Mál þetta, sem dómtekið var 25. janúar s.l., er höfðað með ákæru Lögreglustjórans á Norðurlandi eystra, útgefinni 11. janúar 2017, gegn X;

„fyrir umferðarlagabrot:

A

Með því að hafa, aðfararnótt föstudagsins 5. nóvember 2016, ekið bifreiðinni [...], undir áhrifum fíkniefna (í blóðsýni mældist amfetamín 255 ng/ml, metýlfenídat 10 ng/ml og tetrahýdrókannabínól 0,5 ng/ml), og svipt ökurétti, frá Þingvallastræti á Akureyri, um Kaupvangsstræti og Glerárgötu, uns lögregla stöðvaði akstur hennar við Grænugötu.

Teljast brot þessi varða við 1. mgr., sbr. 2. mgr. 45. gr. a, 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum.

B

Með því að hafa, föstudaginn 2. desember 2016, ekið bifreiðinni [...], undir áhrifum fíkniefna (í blóðsýni mældist amfetamín 40 ng/ml, metýlfenídat 50 ng/ml og tetrahýdrókannabínól 0,7 ng/ml), um Þórunnarstræti og Dalsbraut, uns lögregla stöðvaði akstur hennar á Dalsbraut, við Miðhúsabraut.

Teljast brot þessi varða við 1. mgr., sbr. 2. mgr. 45. gr. a, 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum.

C

Með því að hafa, föstudaginn 6. janúar 2017, bakkað bifreiðinni [...], svipt ökurétti, á bifreiðina [...], fast númer [...], þar sem síðarnefnda bifreiðin stóð í bifreiðastæði fyrir utan Alþýðuhúsið á Akureyri, Skipagötu 14, og valdið með því tjóni á bifreiðinni og því næst ekið af vettvangi án þess að tilkynna tjónið til lögreglu eða eigenda bifreiðarinnar.

Teljast brot þessi varða við 1. og 2. mgr. 10. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum.

Þess er krafist að ákærða verði dæmd til refsingar og til greiðslu alls sakarkostnaðar. Jafnframt er gerð sú krafa að ákærðu verði gert að sæta sviptingu ökuréttar skv. 101. og 102. gr. nefndra umferðarlaga.“

I

Fyrirkall í máli þessu var gefið út þann 12. janúar sl., og var það birt fyrir ákærðu 17. sama mánaðar. Í fyrirkallinu er vísað til efnisákvæða 155. gr. laga nr. 88, 2008 um meðferð sakamála, um að dómari hafi talið að skilyrði væru til að dæma málið að ákærðu fjarstaddri, sbr. 1. mgr. 161. gr. sömu laga og kunni fjarvist hennar því að vera metin til jafns við játningu hennar þó svo að hún sækti ekki dómþing.

Við þingfestingu málsins þann 25. janúar 2017 sótti ákærða ekki dómþing og var málið þá tekið til dóms að kröfu ákæruvaldsins með vísan til áður greindrar lagagreinar.

Með vísan til ofangreinds og í ljósi gagna lögreglu þykir mega jafna ofangreindri útivist ákærðu til játningar hennar með vísan til fyrrgreindrar lagagreinar, að því frátöldu að verknaðarlýsing í II. kafla ákæru rímar ekki við ákvæði 1. mgr. 48. gr. umferðarlaga. Verður ákærðu því ekki gerð refsing fyrir brot gegn lagaákvæðinu í nefndum ákærukafla.

Brot ákærðu þykja að ofangreindu virtu nægilega sönnuð og er háttsemi hennar rétt heimfærð til lagaákvæða í ákæru, að áðurgreindu atriði frátöldu.

II

Ákærða, sem er 23. ára, á nokkurn brotaferil að baki samkvæmt vottorði Sakaskrár ríkisins. Á árinu 2014 var ákærðu í tvígang gerð refsing, en þann 15. desember gekkst hún undir lögreglustjórasátt vegna fíkniefna- og ölvunarakstursbrots, auk annarra umferðarlagabrot og var þá gert að greiða sekt til ríkissjóðs, en var auk þess svipt ökurétti í átta mánuði. Þá var ákærða þann 30. desember nefnt ár dæmd til greiðslu sektar fyrir brot gegn ávana- og fíkniefnalöggjöfinni. Loks var ákærða með dómi þann 13. maí 2016 dæmd til að greiða sekt til ríkissjóðs fyrir fíkniefnaakstur og brots gegna ávana- og fíkniefnalöggjöfinni, en jafnframt var hún þá svipt ökurétti í tvö ár.

Í máli þessu hefur ákærða verið sakfelld fyrir endurtekin fíkniefna- og sviptingarakstur, auk annarra umferðarlagabrota.

Ber að ákvarða refsingu ákærða með hliðsjón af lýstum sakaferli og 77. gr. almennra hegningarlaga nr. 19, 1940. Að þessu virtu þykir refsing ákærðu hæfilega ákveðin 45 daga fangelsi, en einnig er henni gerð 130.000 króna sekt til ríkissjóðs. Ákærða skal greiða sektina inna fjögurra vikna frá birtingu dómsins, en sæta ella fangelsi í 9 daga.

Með vísan til 101. og 102. gr. umferðarlaga ber að svipta ákærðu ökurétti. Hún hefur samkvæmt framansögðu ítrekað gerst sek um fíkniefnaakstur, og ber því að svipta hana ökurétti ævilangt frá birtingu dómsins að telja.

Að kröfu ákæruvalds og með vísan til 1. mgr. 218. gr. laga um meðferð sakamála nr. 88, 2008 ber að dæma ákærðu til að greiða sakarkostnað, en samkvæmt yfirliti lögreglustjóra nemur hann 357.190 krónum. Er hann til kominn vegna sýnatöku og sérfræðirannsókna, en annan kostnað leiddi ekki af málarekstrinum.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærða, X, sæti fangelsi í 45 daga.

Ákærða greiði 130.000 króna sekt til ríkissjóðs. Skal hún greiða sektina inna fjögurra vikna frá birtingu dómsins að telja, en sæta ella fangelsi í 9 daga.

Ákærða er svipt ökurétti ævilangt frá birtingu dómsins að telja.

Ákærða greiði 357.190 krónur í sakarkostnað.